钦定古今图书集成/明伦汇编/氏族典/第097卷 > 《廖用贤尚友录》 > 吾彦
## 钦定古今图书集成/明伦汇编/氏族典/第097卷 > 《廖用贤尚友录》 > 吾彦

按《晋书吾彦传》：“彦字士则，吴郡吴人。出自寒微，有文
武才干。身长八尺，手格猛兽，膂力绝群。仕吴为通江
吏。时将军薛珝杖节南征，军容甚盛，彦观之慨然而
叹。有善相者刘札谓之曰：‘以君之相，后当至此，不足
慕也。初为小将，给吴大司马陆抗。抗奇其勇略，将拔用之，患众情不允，乃会诸将，密使人阳狂拔刀跳跃’”
而来，坐上诸将皆惧而走，唯彦不动，举几御之。众服
其勇，乃擢用焉。稍迁建平太守。时王濬将伐吴，造船
于蜀。彦觉之，请增兵为备。皓不从。彦乃辄为铁锁，横
断江路。及师临境，攻之不能克。吴亡，彦始归降。武帝
以为金城太守，转任敦煌，威恩甚著。迁雁门太守。时
顺阳王畅骄纵，前后内史皆诬之以罪。及彦为顺阳
内史，彦清身率下，威刑严肃，众皆畏惧。畅不能诬。乃
荐之，迁员外散骑常侍。会交州刺史陶璜卒，以彦
为南中都督、交州刺史。初，陶璜之死也，九真戍兵作
乱，逐其太守。九真贼帅赵祉围郡城，彦悉讨平之。在
镇二十馀年，威恩宣著，南州宁靖。自表求代，征为大
长秋，卒于官。